title: A Bizottság (EU) 2019/1804 Végrehajtási Rendelete (2019. október 28.) a 809/2014/EU bizottsági végrehajtási rendeletnek a támogatás iránti kérelem vagy a kifizetési kérelem módosítása, az integrált igazgatási és kontrollrendszer ellenőrzése, valamint a kölcsönös megfeleltetéssel összefüggő kontrollrendszer tekintetében történő módosításáról

text:
                  29.10.2019

                  HU

                  Az Európai Unió Hivatalos Lapja

                  L 276/12

         A BIZOTTSÁG (EU) 2019/1804 VÉGREHAJTÁSI RENDELETE
         (2019. október 28.)
         a 809/2014/EU bizottsági végrehajtási rendeletnek a támogatás iránti kérelem vagy a kifizetési kérelem módosítása, az integrált igazgatási és kontrollrendszer ellenőrzése, valamint a kölcsönös megfeleltetéssel összefüggő kontrollrendszer tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre (1) és különösen annak 62. cikke (2) bekezdése első albekezdésének a)–d) és h) pontjára, 78. cikke első albekezdésének b) és c) pontjára, valamint 96. cikke (4) bekezdésére,
         mivel:

                     (1)

                     A 809/2014/EU bizottsági végrehajtási rendelet (2) 14. cikkének (4) bekezdése lehetővé teszi a tagállamok számára, hogy – kellően indokolt esetben – engedélyezzék az 1307/2013/EU európai parlamenti és tanácsi rendelet (3) szerinti, az éghajlat és a környezet szempontjából előnyös mezőgazdasági gyakorlatokra nyújtott támogatás kedvezményezettjeinek egységes kérelmük módosítását az egységes kérelem végső benyújtási határidejét követően bejelentett mezőgazdasági parcellák használata tekintetében. Előfordulhat, hogy a vegetációs időszak során a kedvezményezetteknek módosítaniuk kell a művelési tervet a termények vagy a helyszín vonatkozásában. Ennek oka lehet az időjárási viszonyok vagy más mezőgazdasági körülmények megváltozása. Az 1305/2013/EU európai parlamenti és tanácsi rendelet (4) 30. cikkében említett támogatás kedvezményezettjei is kerülhetnek ilyen helyzetbe, különösen a köztes kultúrák tekintetében. Ezért helyénvaló lehetővé tenni, hogy a tagállamok engedélyezhessék e kedvezményezettek számára az egységes kérelem vagy a kifizetési kérelem módosítását az 1305/2013/EU rendelet 30. cikkében említett támogatás céljából bejelentett parcellák használata tekintetében. Ezenkívül az említett bekezdést, mivel az az egységes kérelem vagy kifizetési kérelem módosítására vonatkozik, törölni kell a 809/2014/EU végrehajtási rendelet 14. cikkéből, és annak 15. cikkébe kell belefoglalni. Egyértelművé kell tenni, hogy ezekre a módosításokra a módosítások bejelentésére vonatkozó általános határidők lejárta után is lehetőség van, és a tagállamok a bejelentésükre vonatkozóan végső határidőt állapíthatnak meg.

                     (2)

                     A 15. cikk (1b) bekezdése rendelkezik az egységes kérelem vagy a kifizetési kérelem módosításáról a monitoring útján végzett ellenőrzés esetében. Helyénvaló egyértelművé tenni, hogy az említett rendelkezés az egységes kérelemnek vagy a kifizetési kérelemnek a monitoring útján végzett ellenőrzés előzetes eredményeit követő módosításának a lehetőségére vonatkozik. Meg kell határozni azt is, hogy mire terjedhetnek ki ezek a módosítások.

                     (3)

                     A 809/2014/EU végrehajtási rendelet 15. cikkének (2) bekezdése meghatározza az egységes kérelem vagy a kifizetési kérelem módosítására vonatkozó határidőt. Az említett rendelet 15. cikkének (3) bekezdése meghatározza azokat a helyzeteket, amikor már nincs lehetőség az egységes kérelem vagy a kifizetési kérelem módosítására. Ezek a szabályok nem alkalmazandók abban az esetben, amikor a kedvezményezetteket monitoring útján ellenőrzik, tekintettel az ilyen típusú ellenőrzések sajátosságaira. Indokolt ezért egyértelművé tenni, hogy mely helyzetekben végezhetnek a szóban forgó kedvezményezettek ilyen módosításokat. Helyénvaló továbbá lehetővé tenni az illetékes hatóságok számára, hogy meghatározzák a monitoring útján ellenőrzött támogatási program, támogatási intézkedés vagy művelettípus szintjén a szóban forgó módosítások bejelentésére vonatkozó határidőt.

                     (4)

                     A tagállamok dönthetnek úgy, hogy egyes támogatási programok, támogatási intézkedések vagy művelettípusok, valamint a kölcsönös megfeleltetésre vonatkozó követelmények és előírások tekintetében monitoring útján végeznek ellenőrzéseket, miközben más programok, intézkedések, művelettípusok vagy követelmények és előírások tekintetében továbbra is mintavételen alapuló helyszíni ellenőrzéseket végeznek. Ebből fakadóan a monitoring útján végzett ellenőrzések olyan megállapításokat tárhatnak fel, amelyek relavánsak a mintavételen alapuló ellenőrzések hatálya alá tartozó programokra, intézkedésekre és művelettípusokra, illetve a kölcsönös megfeleltetéssel érintett előírásokra és követelményekre vonatkozó szabályoknak való megfelelés szempontjából. Helyénvaló ezért szabályokat megállapítani arra vonatkozóan, hogy hogyan kell figyelembe venni ezeket a megállapításokat.

                     (5)

                     Egyértelművé kell tenni, hogy a 809/2014/EU végrehajtási rendelet 27. cikkében előírt kölcsönös tájékoztatás kötelezettsége a kölcsönös megfeleltetésre vonatkozó követelményekre és előírásokra is vonatkozik. A 27. cikket ezért ennek megfelelően módosítani kell.

                     (6)

                     A 809/2014/EU végrehajtási rendelet 38. cikke a területmérésre vonatkozik. Ugyanakkor a szóban forgó cikk (1) bekezdése utal arra a lehetőségre, hogy a támogathatósági ellenőrzések, valamint a területmérés az olyan mezőgazdasági parcellák véletlenszerűen kiválasztott mintájának legalább 50 %-ára korlátozható, amelyekre vonatkozóan támogatási kérelmet vagy kifizetési kérelmet nyújtottak be. Az egyértelműség érdekében a jogosultsági feltételek ellenőrzésére vonatkozó szabályokat törölni kell a 38. cikkből, és a 39. cikkbe kell foglalni.

                     (7)

                     A tagállamok dönthetnek úgy, hogy egyes támogatási programok, támogatási intézkedések, illetve művelettípusok tekintetében a 809/2014/EU végrehajtási rendelet 40a. cikkének megfelelően monitoring útján végeznek ellenőrzést, miközben más programok, intézkedések és műveletek tekintetében továbbra is mintavételen alapuló helyszíni ellenőrzéseket végeznek, többek között az említett rendelet 38. cikkében szereplő területmérést is beleértve. Ebből fakadóan előfordulhat, hogy egy mezőgazdasági parcella mintavételen alapuló helyszíni ellenőrzés során mért területe eltér a monitoring útján végzett ellenőrzés esetében a támogatás kiszámítása céljából meghatározott területtől. Ezért a 809/2014/EU végrehajtási rendelet 38. cikkének egyértelművé kell tennie, hogy ezekben az esetekben melyik területet kell figyelembe venni.

                     (8)

                     A kedvezményezett által bejelentett és helyszíni ellenőrzés céljából kiválasztott valamennyi mezőgazdasági parcellát a 809/2014/EU végrehajtási rendelet 38. cikkének megfelelően kell lemérni, és a parcellára vonatkozó jogosultsági feltételeket ugyanezen rendelet 39. cikkének megfelelően kell ellenőrizni. Ide tartoznak a több kedvezményezett által állandó gyepterületként vagy állandó legelőként közösen használt mezőgazdasági parcellák is, amelyek az illetékes hatóságok számára komoly munkaterhet okozhatnak. Annak érdekében, hogy e munkateher csökkenjen, ugyanakkor az uniós alapok megfelelő szintű védelme továbbra is fennálljon, helyénvaló biztosítani, hogy a támogathatósági kritériumokkal, kötelezettségvállalásokkal és egyéb kötelezettségekkel összefüggő méréseket és ellenőrzéseket a mezőgazdaságiparcella-azonosító rendszer rendszeres frissítéséhez használt ortofotókon alapuló ellenőrzésekkel lehessen helyettesíteni, valamint helyénvaló meghatározni azokat a feltételeket, amelyek teljesülése esetén az illetékes hatóságok élhetnek ezzel a lehetőséggel.

                     (9)

                     Abban az esetben, amikor a vidékfejlesztési intézkedések hatálya alá eső mezőgazdasági parcellák támogathatóságának helyszíni ellenőrzése az olyan mezőgazdasági parcellák véletlenszerűen kiválasztott mintájának legalább 50 %-ára korlátozódik, amelyekre vonatkozóan kifizetési kérelmet nyújtottak be, előfordulhat, hogy egyes támogathatósági kritériumok, kötelezettségvállalások és egyéb kötelezettségek ellenőrzése nem megfelelő. Helyénvaló ezért a 809/2014/EU végrehajtási rendelet 39. cikkében előírni, hogy kockázatértékelés alapján további mintákat kell kiválasztani annak céljából, hogy ellenőrizni lehessen a szóban forgó támogathatósági kritériumokat, kötelezettségvállalásokat és egyéb kötelezettségeket.

                     (10)

                     A monitoring útján végzett ellenőrzés fő célja, hogy támogassa a kedvezményezetteket a támogathatósági kritériumok, kötelezettségvállalások és egyéb kötelezettségek teljesítésében, és a feltárt problémák orvoslásában. Ezért fontos egyértelművé tenni az illetékes hatóságok arra vonatkozó kötelezettségét, hogy a kedvezményezetteket időben tájékoztatniuk kell különösen a figyelmeztető jelzésekről és a műholdas adatok idősorai automatizált elemzésének előzetes eredményeiről. A 809/2014/EU végrehajtási rendelet 40a. cikke (1) bekezdése első albekezdésének d) pontjában ezért meg kell határozni azokat az alapelveket, amelyeknek megfelelően az illetékes hatóságok a monitoring útján végzett ellenőrzések előzetes eredményeit közlik.

                     (11)

                     A 809/2014/EU végrehajtási rendelet 40a. cikke (1) bekezdésének második albekezdése a fizikai ellenőrzésről rendelkezik. Fontos tisztázni, hogy ezek a fizikai ellenőrzések nem foglalnak magukban területmérést, kivéve, ha az szükséges a kérelmezett támogatásra való jogosultság megállapításához.

                     (12)

                     Amennyiben az illetékes hatóságok a 809/2014/EU végrehajtási rendelet 38. és 39. cikkének megfelelően mintavételen alapuló helyszíni ellenőrzéseket végeznek, az ellenőrzéseket az olyan mezőgazdasági parcellák véletlenszerűen kiválasztott mintájának legalább 50 %-ára korlátozhatják, amelyekre vonatkozóan támogatási kérelmet vagy kifizetési kérelmet nyújtottak be. Helyénvaló hasonló fokú rugalmasságot lehetővé tenni arra az esetre, amikor a 40a. cikk (1) bekezdése első albekezdése c) pontjának megfelelően, monitoring útján végzett ellenőrzéshez az olyan kedvezményezettek mezőgazdasági parcelláinak mintavételen alapuló ellenőrzése szükséges, akikre monitoring útján nem ellenőrizhető kritériumok vonatkoznak.

                     (13)

                     A monitoring útján végzett ellenőrzések keretében végzett automatizált eljárás olyan megállapításokat tárhat fel, amelyek a területalapú támogatási programokkal, a területalapú intézkedésekkel vagy a kölcsönös megfeleltetésre vonatkozó követelményekkel és előírásokkal összefüggő támogathatóság megállapítása szempontjából relevánsak, és nem képezik monitoring útján történő ellenőrzés tárgyát. Annak érdekében, hogy az illetékes hatóságok zökkenőmentesen tudjanak alkalmazkodni a monitoring útján végzett ellenőrzések fokozott használatához, helyénvaló bizonyos rugalmasságot lehetővé tenni számukra annak a követelménynek az alkalmazásában, hogy a rendelkezésükre álló valamennyi vonatkozó információt figyelembe kell venniük a támogathatósági kritériumok, kötelezettségvállalások és egyéb kötelezettségek, valamint a kölcsönös megfeleltetésre vonatkozó követelmények és előírások teljesülésének meghatározása céljából. A szóban forgó rugalmasság a mezőgazdasági termelők közötti egyenlő bánásmód biztosítása érdekében csak korlátozott ideig alkalmazható. A 40a. cikket ezért ennek megfelelően módosítani kell. Ezenkívül az említett rugalmasság alkalmazása esetén az illetékes hatóságoknak a következő igénylési évben figyelembe kell venniük a programok, intézkedések vagy művelettípusok, valamint a kölcsönös megfeleltetés tekintetében az ellenőrzési minta kockázatalapú részének kiválasztására vonatkozó releváns megállapításokat. A 809/2014/EU végrehajtási rendelet 34. cikkének (2) és (3) bekezdését, valamint 69. cikkének (1) bekezdését ezért ennek megfelelően módosítani kell.

                     (14)

                     A 40b. cikk arra kötelezi a tagállamokat, hogy értesítsék a Bizottságot arról, hogy – többek között bizonyos adatok esetében – monitoring útján végzett ellenőrzések alkalmazása mellett döntöttek. Annak biztosítása érdekében, hogy az értesítés tartalmazza a az alapvető információkat – amelyek köre változhat azzal párhuzamosan, hogy a tagállamok kiterjesztik a monitoring útján végzett ellenőrzések alkalmazását –, a Bizottságnak célszerű az adott év november 1-jéig értesítésre szolgáló mintát bocsátani a tagállamok rendelkezésére. Ezért a 40b. cikk első bekezdését ennek megfelelően módosítani kell. Helyénvaló továbbá törölni a 40b. cikk második bekezdését, mivel az csak a 2018. igénylési évre vonatkozik és ezért elavult.

                     (15)

                     A 809/2014/EU végrehajtási rendelet 40a. cikke meghatározza a területalapú helyszíni ellenőrzéseknek a Kopernikusz Sentinel műholdak adatain vagy azokkal legalább egyenértékű más adatokon alapuló, monitoring útján végzett ellenőrzésekkel való helyettesítésének a jogi keretét. Ezek az adatok relevánsak lehetnek a kölcsönös megfeleltetés szempontjából érintett egyes követelményeknek és előírásoknak való megfelelés megállapítása szempontjából. Az ellenőrzésekkel járó terhek csökkentése és a jelenlegi helyszíni ellenőrzési módszernek a monitoring útján végzett ellenőrzéssel való helyettesítéséhez az illetékes hatóságok számára szükséges beruházások maximalizálása céljából jogi keretet kell biztosítani azon feltételek meghatározásához, amelyek alapján a kölcsönös megfeleltetéssel kapcsolatban a monitoring útján végzett ellenőrzés helyettesítheti a helyszíni ellenőrzést.

                     (16)

                     Indokolt minimális ellenőrzési arányt megállapítani annak érdekében, hogy a kölcsönös megfeleltetésre vonatkozó követelmények és előírások ellenőrzése kielégítő legyen olyan körülmények között, amikor a Kopernikusz Sentinel műholdak által szolgáltatott adatok nem relevánsak. A helyszíni fizikai ellenőrzést csak olyan esetekben kell előírni, amikor az új technológiák – például a földrajzi koordinátákkal társított fényképek vagy pilóta nélküli légijármű-rendszerek – felhasználásával gyűjtött bizonyítékok, valamint a releváns okirati bizonyítékok nem hoznak kielégítő eredményt, vagy ha az illetékes hatóságok várakozásai szerint a felsorolt bizonyítéktípusok egyike alapján sem ellenőrizhetők eredményesen a monitoring útján nem ellenőrizhető követelmények és előírások.

                     (17)

                     A monitoring útján végzett ellenőrzések segíthetnek abban is, hogy a kedvezményezettek betartsák a kölcsönös megfeleltetésre vonatkozó követelményeket és előírásokat. Ez azáltal valósítható meg, ha a nemzeti hatóságoknak megfelelő eszközöket kell létrehozniuk annak érdekében, hogy a kölcsönös megfeleltetéssel összefüggő követelmények és előírások monitoring útján végzett ellenőrzésének előzetes eredményeiről időben tájékoztassák a kedvezményezetteket, és lehetővé tegyék számukra, hogy a helyzetet még az ellenőrzési jelentésben szereplő következtetések megszövegezése előtt rendezzék. Ez a lehetőség nem érintheti az 1306/2013/EU rendelet 99. cikkének (2) bekezdésében szereplő előzetes figyelmeztető rendszert.

                     (18)

                     A kölcsönös megfeleltetésre vonatkozóan monitoring útján végzett ellenőrzések végrehajtásának figyelemmel kísérése céljából értesítési kötelezettséget kell előírni a tagállamok számára.

                     (19)

                     A 809/2014/EU végrehajtási rendeletet ezért ennek megfelelően módosítani kell.

                     (20)

                     A 809/2014/EU végrehajtási rendelet 40a. cikkének új (4) bekezdése és 70a. cikkének (3) bekezdése által bevezetett rugalmasságot 2019. január 1-jétől kell alkalmazni, hogy az megfelelhessen a céljának, mivel a tagállamok a monitoring útján végzett ellenőrzések és az ezekkel összefüggő új technológia bevezetésével egyidejűleg szembesülhetnek azzal a nehézséggel, hogy a rendelkezésükre álló valamennyi vonatkozó információt figyelembe kell venniük a támogathatósági kritériumok, kötelezettségvállalások és egyéb kötelezettségek, valamint a kölcsönös megfeleltetésre vonatkozó követelmények és előírások teljesülésének meghatározása céljából.

                     (21)

                     Az e rendeletben előírt intézkedések összhangban vannak a közvetlen kifizetésekkel foglalkozó bizottság és a Vidékfejlesztési Bizottság véleményével,

               ELFOGADTA EZT A RENDELETET:

            1. cikk
            A 809/2014/EU végrehajtási rendelet a következőképpen módosul:

                        1.

                        A 14. cikk (4) bekezdését el kell hagyni.

                        2.

                        A 15. cikk helyébe a következő szöveg lép:

                           „15. cikk
                           Az egységes kérelem és a kifizetési kérelem módosítása

                              (1)   Az egységes kérelem, illetve a kifizetési kérelem benyújtásának határideje után az egységes kérelem vagy a kifizetési kérelem kiegészíthető vagy kiigazítható egyéni mezőgazdasági parcellákkal vagy egyéni támogatási jogosultságokkal, feltéve, hogy az érintett közvetlen támogatási rendszerek vagy vidékfejlesztési intézkedések követelményei teljesülnek.
                              Az egységes kérelemben már bejelentett egyéni mezőgazdasági parcellák vagy támogatási jogosultságok tekintetében a hasznosítást, a közvetlen támogatási rendszert vagy a vidékfejlesztési intézkedést érintő módosítások ugyanezekkel a feltételekkel tehetők meg.
                              Amennyiben az első és a második albekezdésben említett módosítások hatással vannak valamely benyújtandó igazoló dokumentumra vagy szerződésre, a szóban forgó dokumentumok vagy szerződések ennek megfelelően módosíthatók.

                              (1a)   Ha a kedvezményezettet a 11. cikk (4) bekezdésének megfelelően értesítették az előzetes ellenőrzések eredményéről, a kedvezményezett módosíthatja az egységes kérelmét vagy a kifizetési kérelmét, hogy az valamennyi szükséges korrekciót tartalmazzon az egyes parcellák vonatkozásában a keresztellenőrzések potenciális meg nem felelést jelző eredményének megfelelően.

                              (1b)   Amennyiben a monitoring útján végzett ellenőrzésre a 40a. cikknek megfelelően kerül sor, és az illetékes hatóságok közölték a 40a. cikk (1) bekezdésének d) pontjában említett parcellánkénti előzetes eredményeket, a kedvezményezettek módosíthatják az egyéni mezőgazdasági parcellák használatára vonatkozó egységes kérelmet vagy kifizetési kérelmet, feltéve, hogy teljesülnek az érintett közvetlen kifizetési rendszerek vagy vidékfejlesztési intézkedések követelményei. Egyéni támogatási jogosultságok hozzáadhatók azokban az esetekben, amikor az egységes kérelem vagy a kifizetési kérelem módosítása a bejelentett terület megnövekedését eredményezi.

                              (2)   Az (1) bekezdés első és második albekezdésével összhangban végrehajtott módosításokról az adott év május 31-ig – Észtország, Lettország, Litvánia, Finnország és Svédország esetében június 15-ig – értesíteni kell az illetékes hatóságot.
                              Az első albekezdéstől eltérve a tagállamok az ilyen módosításokkal kapcsolatos értesítésre vonatkozóan korábbi határidőt is megállapíthatnak. E határidő azonban nem lehet az egységes kérelem vagy kifizetési kérelem benyújtására a 13. cikk (1) bekezdése szerint meghatározott határidőt követő 15. naptári napnál korábbi időpont.
                              Az első és második albekezdéstől eltérve a tagállamok – kellően indokolt esetben – engedélyezhetik a kedvezményezettnek, hogy egy későbbi időpontban módosítsa egységes kérelmét vagy kifizetési kérelmet az 1307/2013/EU rendelet III. címe 3. fejezete szerinti, az éghajlat és a környezet szempontjából előnyös mezőgazdasági gyakorlatokra nyújtott támogatás vagy az 1305/2013/EU rendelet 30. cikke szerinti, Natura 2000 és a víz-keretirányelv szerinti támogatás céljából bejelentett mezőgazdasági parcellák használatát illetően, feltéve, hogy ezáltal az érintett kedvezményezett nem kerül kedvezőbb helyzetbe az eredeti kérelmen alapuló kötelezettségek teljesítése tekintetében. Ebben az esetben a tagállamok dönthetnek úgy, hogy meghatározzák azt a határidőt, ameddig értesíteni kell az illetékes hatóságot ezekről a módosításokról.
                              Az említett értesítést írásban vagy a földrajzi térinformatikai támogatási kérelem formanyomtatványának használatával kell elküldeni.

                              (2a)   Az (1a) bekezdésnek megfelelően az előzetes ellenőrzéseket követő módosításokról legkésőbb a kedvezményezettnek az előzetes ellenőrzések eredményéről való értesítésére vonatkozóan a 11. cikk (4) bekezdésében említett határidőtől számított kilenc naptári napon belül értesíteni kell az illetékes hatóságot.
                              Az említett értesítést írásban vagy a földrajzi térinformatikai támogatási kérelem formanyomtatványának használatával kell elküldeni.

                              (2b)   A 40a. cikk (1) bekezdésének d) pontjában említett parcellánkénti előzetes eredmények (1b) bekezdés szerinti közlését követő módosításokról az illetékes hatóságot a hatóság által a támogatási program, a támogatási intézkedés vagy a művelettípus szintjén meghatározott időpontig tájékoztatni kell. A határidőnek legalább 15 naptári nappal korábbra kell esnie annál a napnál, amelyen az 1306/2013/EU rendelet 75. cikke szerint az első részlet kifizetését vagy az előlegfizetést teljesíteni kell.
                              Az említett értesítést írásban vagy a földrajzi térinformatikai támogatási kérelem formanyomtatványának használatával kell elküldeni.

                              (3)   Amennyiben az illetékes hatóság már tájékoztatta a kedvezményezettet az egységes kérelemben vagy a kifizetési kérelemben található meg nem felelés bármilyen esetéről, vagy értesítette a helyszíni ellenőrzés végzésére irányuló szándékáról, és a helyszíni ellenőrzés meg nem felelést tár fel, az (1) bekezdés szerinti módosításokra a meg nem felelés által érintett mezőgazdasági parcellákkal kapcsolatban nincs lehetőség.
                              Az első albekezdés alkalmazásában a 40a. cikk (1) bekezdésének d) pontjában előírt kötelezettség nem minősül a kedvezményezett arról való értesítésének, hogy az illetékes hatóság helyszíni ellenőrzést kíván végezni.”.

                        3.

                        A 27. cikk második bekezdésének helyébe a következő szöveg lép:
                        „A tagállamok biztosítják, hogy az 1307/2013/EU rendelet I. mellékletében felsorolt rendszerek, a kölcsönös megfeleltetésre vonatkozó követelmények és előírások és/vagy az integrált rendszer hatálya alá eső vidékfejlesztési intézkedések tekintetében a támogathatósági kritériumok, kötelezettségvállalások és más kötelezettségek betartásának ellenőrzése keretében tett minden releváns ténymegállapításról valamennyi, az adott támogatás nyújtásáért felelős illetékes hatóság értesüljön. A tagállamok gondoskodnak arról, hogy a 639/2014/EU felhatalmazáson alapuló rendelet 38. cikke szerinti, tanúsítványok kiadásáért felelős állami vagy magánhatóságok az éghajlat és a környezet szempontjából előnyös mezőgazdasági gyakorlatokra nyújtott támogatás odaítéléséért felelős illetékes hatóságot tájékoztatják minden, a támogatás olyan kedvezményezettek részére történő megfelelő odaítélése szempontjából releváns ténymegállapításról, akik úgy döntöttek, hogy kötelezettségeiket gyakorlatuk egyenértékűségének tanúsításával teljesítik.”.

                        4.

                        A 34. cikk a következőképpen módosul:

                                    a)

                                    a (2) bekezdés a következő negyedik albekezdéssel egészül ki:
                                    „Amennyiben az illetékes hatóság úgy dönt, hogy alkalmazza a 40a. cikk (4) bekezdésében vagy a 70a. cikk (3) bekezdésében meghatározott lehetőséget, a második albekezdés d) pontjában említett kockázatelemzés során figyelembe kell venni az előző igénylési évben monitoring útján végzett ellenőrzések által feltárt megállapításokat.”;

                                    b)

                                    a (3) bekezdés első albekezdése helyébe a következő szöveg lép:
                                    „A 32. és 33. cikk alkalmazásában a helyszíni ellenőrzésnek alávetendő kedvezményezettek minimális számának 20–25 %-át, illetve azokban az esetekben, amikor a 32. cikk (2a) bekezdése alkalmazandó, a helyszíni ellenőrzésnek alávetendő gazdálkodóközösségek 100 %-át és a kötelezettségvállalások 20–25 %-át kell véletlenszerűen kiválasztani. A helyszíni ellenőrzésnek alávetendő kedvezményezettek és kötelezettségvállalások fennmaradó részét kockázatelemzés alapján kell kiválasztani. Amennyiben az illetékes hatóság úgy dönt, hogy alkalmazza a 40a. cikk (4) bekezdésében vagy a 70a. cikk (3) bekezdésében meghatározott lehetőséget, a kockázatelemzés során figyelembe kell venni az előző igénylési évben monitoring útján végzett ellenőrzések által feltárt megállapításokat.”.

                        5.

                        A 38. cikk a következőképpen módosul:

                                    a)

                                    az (1) bekezdés helyébe a következő szöveg lép:

                                       „(1)   A parcellák helyszíni ellenőrzés keretében végzett tényleges területmérése az olyan mezőgazdasági parcellák véletlenszerűen kiválasztott mintájának legalább 50 %-ára korlátozható, amelyekre vonatkozóan a területalapú támogatási rendszerek vagy vidékfejlesztési intézkedések keretében támogatási kérelmet vagy kifizetési kérelmet nyújtottak be. Amennyiben e minta ellenőrzése meg nem felelést tár fel, meg kell mérni minden mezőgazdasági parcellát vagy extrapolálni kell a minta eredményeit.”;

                                    b)

                                    a cikk a következő (9) és (10) bekezdéssel egészül ki:

                                       „(9)   Amennyiben az (1)–(8) bekezdéssel összhangban mért támogatható terület eltér a támogatás kiszámítása céljából a 40a. cikk szerint monitoring útján végzett ellenőrzés alapján meghatározott területtől, az e cikk (1)–(8) bekezdésével összhangban mért területet kell figyelembe venni.

                                       (10)   Abban az egyedi esetben, amikor több kedvezményezett állandó gyepterületként vagy állandó legelőként közösen használ mezőgazdasági parcellákat, a tényleges mérés helyettesíthető az 1306/2013/EU rendelet 70. cikkében említett mezőgazdaságiparcella-azonosító rendszer frissítése során felhasznált ortofotókon alapuló ellenőrzésekkel, feltéve, hogy ezen ellenőrzéseket legfeljebb három éven belül az összes ilyen parcellán elvégzik, és az illetékes hatóság bizonyítani tudja az e rendelet 7. cikkében előírt követelményeknek megfelelő hatékony műveleti eljárások meglétét, továbbá megfelelően végrehajtja a visszafizettetéseket.”.

                        6.

                        A 39. cikk a következőképpen módosul:

                                    a)

                                    az (1) bekezdés helyébe a következő szöveg lép:

                                       „(1)   A mezőgazdasági parcellákkal összefüggő támogathatósági kritériumok, kötelezettségvállalások és egyéb kötelezettségek helyszíni ellenőrzések részeként végzett ellenőrzése az olyan mezőgazdasági parcellák véletlenszerűen kiválasztott mintájának legalább 50 %-ára korlátozható, amelyekre vonatkozóan a területalapú támogatási rendszerek vagy vidékfejlesztési intézkedések keretében támogatási kérelmet vagy kifizetési kérelmet nyújtottak be.
                                       A vidékfejlesztési intézkedések esetében azonban, amennyiben a mezőgazdasági parcellákra vonatkozó egyes támogathatósági kritériumok, kötelezettségvállalások vagy egyéb kötelezettségek nem ellenőrizhetők megfelelően az ellenőrzéseknek az első albekezdés szerinti, véletlenszerűen kiválasztott mintára való korlátozása esetén, e támogathatósági kritériumok, kötelezettségvállalások vagy egyéb kötelezettségek ellenőrzésének lehetővé tétele érdekében kockázatértékelés alapján további mintákat kell kiválasztani.
                                       Amennyiben a véletlenszerűen vagy a kockázatértékelés alapján kiválasztott minta meg nem felelést tár fel, valamennyi mezőgazdasági parcella esetében el kell végezni a támogathatósági kritériumok, a kötelezettségvállalások és egyéb kötelezettségek ellenőrzését, illetve extraporálni kell a minta eredményeit.
                                       A mezőgazdasági parcellák támogathatóságát bármilyen alkalmas módon ellenőrizni kell, ideértve az illetékes hatóság kérésére a kedvezményezett által bemutatott bizonyítékok kiértékelését is. Ennek az ellenőrzésnek adott esetben a növénykultúra vizsgálatára is ki kell terjednie. E célból szükség esetén kiegészítő bizonyítékot kell kérni.”;

                                    b)

                                    a (4) bekezdés helyébe a következő szöveg lép:

                                       „(4)   Abban az egyedi esetben, amikor több kedvezményezett állandó gyepterületként vagy állandó legelőként közösen használ mezőgazdasági parcellákat, a támogathatósági kritériumok, a kötelezettségvállalások és egyéb kötelezettségek ellenőrzése helyettesíthető az 1306/2013/EU rendelet 70. cikkében említett mezőgazdaságiparcella-azonosító rendszer frissítése során felhasznált ortofotókon alapuló ellenőrzésekkel, feltéve, hogy ezen ellenőrzéseket legfeljebb három éven belül az összes ilyen parcellán elvégzik, és az illetékes hatóság bizonyítani tudja az e rendelet 7. cikkében előírt követelményeknek megfelelő hatékony műveleti eljárások meglétét, továbbá megfelelően végrehajtja a visszafizettetéseket.”.

                        7.

                        A 40a. cikk a következőképpen módosul:

                                    a)

                                    az (1) bekezdés a következőképpen módosul:

                                                i.

                                                az első albekezdés d) pontja helyébe a következő szöveg lép:

                                                            „d)

                                                            tájékoztatják a kedvezményezetteket a monitoring útján végzett ellenőrzésre vonatkozó döntésről, továbbá megfelelő eszközöket alakítanak ki, amelyek útján legalább az ennek az albekezdésnek az a) pontjában meghatározott eljárás parcellánkénti előzetes eredményei, a figyelmeztető jelzések és a b) és a c) pont alkalmazásában bekért bizonyítékok kapcsán kapcsolatot tarthatnak a kedvezményezettekkel. Az illetékes hatóságok időben tájékoztatják a kedvezményezetteket, hogy támogassák őket a támogathatósági kritériumok, kötelezettségvállalások és egyéb kötelezettségek teljesítésében, és lehetővé tegyék számukra, hogy a helyzetet még a 41. cikkben említett ellenőrzési jelentésben szereplő következtetések megszövegezése előtt rendezzék.”;

                                                ii.

                                                a második albekezdés helyébe a következő szöveg lép:
                                                „Az első albekezdés b) és a c) pontjának alkalmazásában helyszíni fizikai ellenőrzést kell végezni, ha a releváns bizonyítékok, többek között az illetékes hatóság kérésére a kedvezményezett által bemutatott bizonyítékok kiértékelése alapján nem állapítható meg az igényelt támogatásra való jogosultság. A helyszíni fizikai ellenőrzés azon támogathatósági kritériumok, kötelezettségvállalások és egyéb kötelezettségek ellenőrzésére korlátozható, amelyek relevánsak az igényelt támogatásra való jogosultság megállapítása szempontjából. E fizikai ellenőrzések csak akkor foglalják magukban a területmérést, ha arra a támogathatósági kritériumok, kötelezettségvállalások vagy egyéb kötelezettségek teljesítése érdekében szükség van.”;

                                                iii.

                                                a bekezdés a következő harmadik albekezdéssel egészül ki:
                                                „Az első albekezdés c) pontjának alkalmazásában azoknak a támogathatósági kritériumoknak, kötelezettségvállalásoknak és egyéb kötelezettségeknek az ellenőrzése, amelyeknek teljesülése nem követhető nyomon a Kopernikusz Sentinel műholdak adatai vagy azokkal legalább egyenértékű más adatok alapján, a kedvezményezett által bejelentett mezőgazdasági parcellák legalább 50 %-ára kiterjedő mintára korlátozódhat. Az illetékes hatóság ezt a mintát véletlenszerűen vagy más kritériumok alapján választhatja ki. Amennyiben a mezőgazdasági parcellák mintáját véletlenszerűen választja ki, és az ellenőrzések bármilyen meg nem felelést tárnak fel, az illetékes hatóságnak extrapolálnia kell a minta eredményeit vagy ellenőriznie kell az összes mezőgazdasági parcellát. Amennyiben a minta kiválasztása más kritérium alapján történik és az ellenőrzések bármilyen meg nem felelést tárnak fel, az illetékes hatóságnak ellenőriznie kell az összes mezőgazdasági parcellát.”;

                                    b)

                                    a cikk a következő (4) bekezdéssel egészül ki:

                                       „(4)   Amennyiben az (1) bekezdés a) pontjában említett eljárás monitoring útján nem ellenőrzött közvetlen kifizetési rendszerek, vidékfejlesztési intézkedések, valamint követelmények és/vagy előírások szempontjából releváns megállapításokat tár fel, az illetékes hatóságok dönthetnek úgy, hogy ezeket a megállapításokat csak a monitoring útján nem ellenőrzött közvetlen kifizetési rendszereket, vidékfejlesztési intézkedéseket, valamint követelményeket és/vagy előírásokat illetően a 30., 31., 32. és 68. cikknek megfelelően helyszíni ellenőrzésre kiválasztott kedvezményezettek tekintetében veszik figyelembe. Az eltérést az illetékes hatóság által monitoring útján végzett ellenőrzések alkalmazásának megkezdése szerinti naptári év január 1-jét követő három évre kell korlátozni.”

                        8.

                        A 40b. cikk a következőképpen módosul:

                                    a)

                                    az első bekezdés helyébe a következő szöveg lép:
                                    „A tagállamok a monitoring útján végzett ellenőrzések megkezdésének naptári évét megelőző naptári év december 1-jéig értesítik a Bizottságot arról, hogy monitoring útján végzett ellenőrzések alkalmazása mellett döntöttek, megjelölve a monitoring útján végzett ellenőrzésnek alávetett programokat, intézkedéseket, művelettípusokat és adott esetben az ilyen programokkal vagy intézkedésekkel érintett területeket, valamint ezek kiválasztásának szempontjait. A Bizottság minden naptári év november 1-jéig mintát bocsát rendelkezésre az említett értesítés megküldése céljából, amely tartalmazza az értesítésben feltüntetendő elemeket.”;

                                    b)

                                    a második bekezdést el kell hagyni.

                        9.

                        A 41. cikk (2) bekezdésének harmadik albekezdése helyébe a következő szöveg lép:
                        „Amennyiben a helyszíni ellenőrzés végrehajtására a 40. cikknek megfelelően távérzékelés, vagy a 40a. cikknek megfelelően monitoring útján kerül sor, a tagállamok határozhatnak úgy, hogy ha a távérzékeléssel vagy monitoring útján végzett ellenőrzés során nem találtak meg nem felelést, a kedvezményezettnek nem teszik lehetővé az ellenőrzési jelentés aláírását. Ha az ilyen ellenőrzések vagy a monitoring során meg nem felelésre derül fény, lehetőséget kell biztosítani a jelentés aláírására, mielőtt az illetékes hatóság a megállapítások alapján levonja a következtetéseket a támogatások esetleges csökkentése, elutasítása, visszavonása, illetve az alkalmazandó közigazgatási szankciók tekintetében. Monitoring útján végzett ellenőrzés alkalmazásakor ez a kötelezettség teljesítettnek tekintendő, ha a kedvezményezettet a 40a. cikk (1) bekezdése d) pontjának megfelelően kialakított, a kedvezményezettel való kapcsolattartásra szolgáló eszköz révén értesítik a meg nem felelésről, és a kedvezményezett lehetőséget kap a meg nem felelés kifogásolására még az előtt, hogy az illetékes hatóság a megállapítások alapján levonja a következtetéseket a támogatások esetleges csökkentése, elutasítása, visszavonása, illetve az alkalmazandó közigazgatási szankciók tekintetében.”.

                        10.

                        A 69. cikk (1) bekezdésének első albekezdése helyébe a következő szöveg lép:
                        „A 68. cikkel összhangban ellenőrizendő mezőgazdasági üzemek mintájának kiválasztását adott esetben az alkalmazandó jogszabályok szerinti kockázatelemzésre, illetve a követelményeknek vagy előírásoknak megfelelő kockázatelemzésre kell alapozni. A szóban forgó kockázatelemzés végrehajtható egy adott mezőgazdasági üzem szintjén, vagy a mezőgazdasági üzemek vagy földrajzi övezetek kategóriáinak szintjén. Amennyiben az illetékes hatóság úgy dönt, hogy alkalmazza az e rendelet 40a. cikke (4) bekezdésében vagy 70a. cikke (3) bekezdésében meghatározott lehetőséget, a kockázatelemzés során figyelembe kell venni az előző igénylési évben monitoring útján végzett ellenőrzések által feltárt megállapításokat.”.

                        11.

                        A 70. cikk a következő (4) bekezdéssel egészül ki:

                           „(4)   Az illetékes hatóságok az e rendelet 70a. cikkével összhangban monitoring útján végzett ellenőrzések révén ellenőrizhetik a kölcsönös megfeleltetésre vonatkozó követelményeknek és előírásoknak való megfelelést.”.

                        12.

                        A szöveg a következő 70a. és 70b. cikkel egészül ki:

                           „70a. cikk
                           Monitoring útján végzett ellenőrzés

                              (1)   Az illetékes hatóságok monitoring útján is végezhetnek ellenőrzést. Ha ilyen ellenőrzés mellett döntenek:

                                          a)

                                          eljárást alakítanak ki arra, hogy rendszeresen és módszeresen megfigyeljék, nyomon kövessék és értékeljék a kölcsönös megfeleltetés szempontjából érintett összes követelményt és előírást, amelynek teljesülése ellenőrizhető a Kopernikusz Sentinel műholdak adatai vagy azokkal legalább egyenértékű adatok alapján, egy olyan időszakon át, amely alapján megállapítható a követelményeknek és előírásoknak való megfelelés;

                                          b)

                                          szükség esetén, illetve a követelményeknek és előírásoknak való megfelelés megállapítása érdekében megfelelő nyomonkövetési tevékenységeket hajtanak végre;

                                          c)

                                          ellenőrzést végeznek az olyan, kölcsönös megfeleltetés szempontjából releváns követelmények és előírások által érintett kedvezményezettek 1 %-ára kiterjedően, amelyeknek teljesülése nem követhető nyomon a Kopernikusz Sentinel műholdak adatai vagy azokkal legalább egyenértékű más adatok alapján, és amelyek relevánsak a követelményeknek és előírásoknak való megfelelés szempontjából. A kedvezményezettek 1 %-ának 20–25 %-át véletlenszerűen kell kiválasztani. A kedvezményezettek fennmaradó részét kockázatelemzés alapján kell kiválasztani;

                                          d)

                                          tájékoztatják a kedvezményezetteket a monitoring útján végzett ellenőrzésre vonatkozó döntésről, továbbá megfelelő eszközöket alakítanak ki, amelyek útján legalább az ennek a bekezdésnek az a) pontjában meghatározott eljárás parcellánkénti előzetes eredményei, a figyelmeztető jelzések és a b) és a c) pont alkalmazásában bekért bizonyítékok kapcsán kapcsolatot tarthatnak a kedvezményezettekkel. Az illetékes hatóságok időben tájékoztatják a kedvezményezetteket, hogy támogassák őket a követelményeknek és előírásoknak való megfelelésben, valamint – az 1306/2013/EU rendelet 99. cikkének (2) bekezdésében szereplő előzetes figyelmeztető rendszer sérelme nélkül – lehetővé teszik számukra, hogy a helyzetet még a 72. cikkben említett ellenőrzési jelentésben szereplő következtetések megszövegezése előtt, de az előzetes eredmények közlésétől számított legfeljebb egy hónapon belül rendezzék.
                                          A b) és a c) pont alkalmazásában helyszíni fizikai ellenőrzést kell végezni, ha a releváns bizonyítékok, többek között az illetékes hatóság kérésére a kedvezményezett által bemutatott bizonyítékok kiértékelése alapján nem állapítható meg a monitoring útján végzett ellenőrzés hatálya alá tartozó, a kölcsönös megfeleltetésre vonatkozó követelményeknek és előírásoknak való megfelelés. A helyszíni fizikai ellenőrzés azon követelmények és előírások ellenőrzésére korlátozható, amelyek relevánsak a monitoring útján végzett ellenőrzés hatálya alá tartozó, a kölcsönös megfeleltetésre vonatkozó követelményeknek és előírásoknak való megfelelés megállapítása szempontjából.

                              (2)   Nem alkalmazandó e rendelet 25., 68., 69. és 71. cikke, ha az illetékes hatóság az (1) bekezdésnek megfelelően monitoring útján végzett ellenőrzést hajt végre, bizonyítani tudja a 7. és 29. cikkben előírt szabályoknak megfelelő hatékony műveleti eljárások meglétét, továbbá a 640/2014/EU felhatalmazáson alapuló rendelet 6. cikke szerinti értékelés útján meggyőződött a mezőgazdasági parcellák azonosítási rendszerének minőségéről.

                              (3)   Amennyiben az (1) bekezdés a) pontjában említett eljárás monitoring útján nem ellenőrzött közvetlen kifizetési rendszerek, vidékfejlesztési intézkedések, valamint követelmények és/vagy előírások szempontjából releváns megállapításokat tár fel, az illetékes hatóságok dönthetnek úgy, hogy ezeket a megállapításokat csak a monitoring útján nem ellenőrzött közvetlen kifizetési rendszereket, vidékfejlesztési intézkedéseket, valamint követelményeket és/vagy előírásokat illetően a 30., 31., 32. és 68. cikknek megfelelően helyszíni ellenőrzésre kiválasztott kedvezményezettek tekintetében veszik figyelembe. Az eltérést az illetékes hatóság által monitoring útján végzett ellenőrzések alkalmazásának megkezdése szerinti naptári év január 1-jét követő három évre kell korlátozni.

                           70b. cikk
                           Értesítések
                           A tagállamok a monitoring útján végzett ellenőrzések megkezdésének naptári évét megelőző naptári év december 1-jéig értesítik a Bizottságot arról, hogy a 70a. cikk szerint monitoring útján végzett ellenőrzések alkalmazása mellett döntöttek.”.

                        13.

                        A 72. cikk a következőképpen módosul:

                                    a)

                                    az (1) bekezdés a következő negyedik albekezdéssel egészül ki:
                                    „A 70a. cikk szerinti, monitoring útján végzett ellenőrzés esetében az e bekezdés második albekezdése a) pontjának ii. és iii. alpontja nem alkalmazandó. Az ellenőrzési jelentésben a monitoring útján végzett ellenőrzés eredményeit parcellánként kell feltüntetni.”;

                                    b)

                                    a (2) bekezdés helyébe a következő szöveg lép:

                                       (2)   „Az (1) bekezdés alkalmazandó függetlenül attól, hogy a szóban forgó kedvezményezettet a 69. cikknek megfelelően választották-e ki helyszíni ellenőrzésre, vagy a helyszíni ellenőrzésére a 68. cikk (2) bekezdésének megfelelően a jogi aktusokra és előírásokra alkalmazandó szabályozás alapján, monitoring útján végzett ellenőrzésére a 70a. cikknek megfelelően, illetve ellenőrzésére a meg nem felelés bármilyen más módon az illetékes ellenőrző hatóság tudomására hozott esetének nyomon követése céljából került-e sor.”;

                                    c)

                                    a (3) bekezdés első albekezdése helyébe a következő szöveg lép:
                                    „A kedvezményezettet a helyszíni ellenőrzés időpontjától számított három hónapon belül tájékoztatni kell a meg nem felelés valamennyi feltárt esetéről. Amennyiben a monitoring útján végzett ellenőrzésre a 70a. cikknek megfelelően kerül sor, a kedvezményezettet attól az időponttól számított három hónapon belül tájékoztatni kell a meg nem felelés valamennyi feltárt esetéről, amikor a 70a. cikk (1) bekezdése d) pontjának megfelelően a kedvezményezett számára a helyzet rendezésére biztosított időszak lejár.”;

                                    d)

                                    a (4) bekezdés első albekezdése helyébe a következő szöveg lép:
                                    „A követelményekre és előírásokra alkalmazandó jogszabályokban szereplő egyedi rendelkezések sérelme nélkül, az ellenőrzési jelentést a helyszíni ellenőrzés időpontjától számított egy hónapon belül véglegesíteni kell. Amennyiben a monitoring útján végzett ellenőrzésre a 70a. cikknek megfelelően kerül sor, az ellenőrzési jelentést attól az időponttól számított egy hónapon belül kell készíteni, amikor a 70a. cikk (1) bekezdése d) pontjának megfelelően a kedvezményezett számára a helyzet rendezésére biztosított időszak lejár. Kellően indokolt esetekben azonban ez az időszak három hónapra meghosszabbítható, különösen akkor, ha a kémiai vagy fizikai elemzések ezt szükségessé teszik.”.

            2. cikk
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            Az 1. cikk következő pontjai 2019. január 1-jétől alkalmazandók:

                        a)

                        a 7b) pont;

                        b)

                        a 12. pont a 809/2014/EU végrehajtási rendelet 70a. cikkének (3) bekezdése tekintetében.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. október 28-án.

                  a Bizottság részéről

                  az elnök

               Jean-Claude JUNCKER

            (1)  HL L 347., 2013.12.20., 549. o.

            (2)  A Bizottság 809/2014/EU végrehajtási rendelete (2014. július 17.) az 1306/2013/EU európai parlamenti és tanácsi rendelet alkalmazási szabályainak az integrált igazgatási és kontrollrendszer, a vidékfejlesztési intézkedések és a kölcsönös megfeleltetés tekintetében történő megállapításáról (HL L 227., 2014.7.31., 69. o.).

            (3)  Az Európai Parlament és a Tanács 1307/2013/EU rendelete (2013. december 17.) a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról, valamint a 637/2008/EK és a 73/2009/EK tanácsi rendelet hatályon kívül helyezéséről (HL L 347., 2013.12.20., 608. o.).

            (4)  Az Európai Parlament és a Tanács 1305/2013/EU rendelete (2013. december 17.) az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról és az 1698/2005/EK tanácsi rendelet hatályon kívül helyezéséről (HL L 347., 2013.12.20., 487. o.).


title: A Bizottság (EU) 2019/1876 végrehajtási rendelete (2019. november 4.) egy oltalom alatt álló eredetmegjelöléshez vagy földrajzi jelzéshez kapcsolódó termékleírás módosításának jóváhagyásáról (Roma [OEM])

text:
                  11.11.2019

                  HU

                  Az Európai Unió Hivatalos Lapja

                  L 290/1

         A BIZOTTSÁG (EU) 2019/1876 VÉGREHAJTÁSI RENDELETE
         (2019. november 4.)
         egy oltalom alatt álló eredetmegjelöléshez vagy földrajzi jelzéshez kapcsolódó termékleírás módosításának jóváhagyásáról („Roma” [OEM])
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 99. cikkére,
         mivel:

                     (1)

                     A Bizottság megvizsgálta a „Roma” oltalom alatt álló eredetmegjelöléshez kapcsolódó termékleírás módosításának jóváhagyására irányuló kérelmet, amelyet Olaszország az 1308/2013/EU rendelet 105. cikkének megfelelően nyújtott be.

                     (2)

                     A Bizottság a termékleírás módosításának jóváhagyására irányuló kérelmet az 1308/2013/EU rendelet (2) 97. cikke (3) bekezdésének megfelelően közzétette az Európai Unió Hivatalos Lapjában.

                     (3)

                     A Bizottsághoz nem érkezett az 1308/2013/EU rendelet 98. cikke szerinti kifogásolási nyilatkozat.

                     (4)

                     Ezért a termékleírás módosítását az 1308/2013/EU rendelet 99. cikkének megfelelően jóvá kell hagyni.

                     (5)

                     Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

               ELFOGADTA EZT A RENDELETET:

            1. cikk
            A „Roma” (OEM) elnevezéshez kapcsolódó termékleírásnak az Európai Unió Hivatalos Lapjában közzétett módosítása jóváhagyásra kerül.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. november 4-én.

                  a Bizottság részéről,

                  az elnök nevében,

               Phil HOGAN

                  a Bizottság tagja

            (1)  HL L 347., 2013.12.20., 671. o.

            (2)  HL C 233., 2019.7.11., 8. o.


title: A Bizottság (EU) 2019/1877 Végrehajtási Rendelete (2019. november 4.) egy oltalom alatt álló eredetmegjelöléshez vagy földrajzi jelzéshez kapcsolódó termékleírás módosításának jóváhagyásáról (Valle d’Itria [OFJ])

text:
                  11.11.2019

                  HU

                  Az Európai Unió Hivatalos Lapja

                  L 290/3

         A BIZOTTSÁG (EU) 2019/1877 VÉGREHAJTÁSI RENDELETE
         (2019. november 4.)
         egy oltalom alatt álló eredetmegjelöléshez vagy földrajzi jelzéshez kapcsolódó termékleírás módosításának jóváhagyásáról („Valle d’Itria” [OFJ])
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 99. cikkére,
         mivel:

                     (1)

                     A Bizottság megvizsgálta a „Valle d’Itria” oltalom alatt álló földrajzi jelzéshez kapcsolódó termékleírás módosításának jóváhagyására irányuló kérelmet, amelyet Olaszország az 1308/2013/EU rendelet 105. cikkének megfelelően nyújtott be.

                     (2)

                     A Bizottság a termékleírás módosításának jóváhagyására irányuló kérelmet az 1308/2013/EU rendelet (2) 97. cikke (3) bekezdésének megfelelően közzétette az Európai Unió Hivatalos Lapjában.

                     (3)

                     A Bizottsághoz nem érkezett az 1308/2013/EU rendelet 98. cikke szerinti kifogásolási nyilatkozat.

                     (4)

                     Ezért a termékleírás módosítását az 1308/2013/EU rendelet 99. cikkének megfelelően jóvá kell hagyni.

                     (5)

                     Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

               ELFOGADTA EZT A RENDELETET:

            1. cikk
            A „Valle d’Itria” (OFJ) elnevezéshez kapcsolódó termékleírásnak az Európai Unió Hivatalos Lapjában közzétett módosítása jóváhagyásra kerül.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. november 4-én.

                  a Bizottság részéről,

                  az elnök nevében,

               Phil HOGAN

                  a Bizottság tagja

            (1)  HL L 347., 2013.12.20., 671. o.

            (2)  HL C 171., 2019.5.20., 6. o.


title: A Bizottság (EU) 2019/1878 végrehajtási rendelete (2019. november 4.) egy oltalom alatt álló eredetmegjelöléshez vagy földrajzi jelzéshez kapcsolódó termékleírás módosításának jóváhagyásáról („Vigneti delle Dolomiti/Weinberg Dolomiten [OFJ])

text:
                  11.11.2019

                  HU

                  Az Európai Unió Hivatalos Lapja

                  L 290/4

         A BIZOTTSÁG (EU) 2019/1878 VÉGREHAJTÁSI RENDELETE
         (2019. november 4.)
         egy oltalom alatt álló eredetmegjelöléshez vagy földrajzi jelzéshez kapcsolódó termékleírás módosításának jóváhagyásáról („Vigneti delle Dolomiti/„Weinberg Dolomiten” [OFJ])
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 99. cikkére,
         mivel:

                     (1)

                     A Bizottság megvizsgálta a „Vigneti delle Dolomiti”/ „Weinberg Dolomiten” oltalom alatt álló földrajzi jelzéshez kapcsolódó termékleírás módosításának jóváhagyására irányuló kérelmet, amelyet Olaszország az 1308/2013/EU rendelet 105. cikkének megfelelően nyújtott be.

                     (2)

                     A Bizottság a termékleírás módosításának jóváhagyására irányuló kérelmet az 1308/2013/EU rendelet (2) 97. cikke (3) bekezdésének megfelelően közzétette az Európai Unió Hivatalos Lapjában.

                     (3)

                     A Bizottsághoz nem érkezett az 1308/2013/EU rendelet 98. cikke szerinti kifogásolási nyilatkozat.

                     (4)

                     Ezért a termékleírás módosítását az 1308/2013/EU rendelet 99. cikkének megfelelően jóvá kell hagyni.

                     (5)

                     Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

               ELFOGADTA EZT A RENDELETET:

            1. cikk
            A „Vigneti delle Dolomiti”/ „Weinberg Dolomiten” (OFJ) elnevezéshez kapcsolódó termékleírásnak az Európai Unió Hivatalos Lapjában közzétett módosítása jóváhagyásra kerül.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. november 4-én.

                  a Bizottság részéről

                  az elnök nevében,

               Phil HOGAN

                  a Bizottság tagja

            (1)  HL L 347., 2013.12.20., 671. o.

            (2)  HL C 197., 2019.6.13., 2. o.


title: A Bizottság (EU) 2019/1879 végrehajtási rendelete (2019. november 4.) egy oltalom alatt álló eredetmegjelöléshez vagy földrajzi jelzéshez kapcsolódó termékleírás módosításának jóváhagyásáról (Vallagarina [OFJ])

text:
                  11.11.2019

                  HU

                  Az Európai Unió Hivatalos Lapja

                  L 290/6

         A BIZOTTSÁG (EU) 2019/1879 VÉGREHAJTÁSI RENDELETE
         (2019. november 4.)
         egy oltalom alatt álló eredetmegjelöléshez vagy földrajzi jelzéshez kapcsolódó termékleírás módosításának jóváhagyásáról („Vallagarina” [OFJ])
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 99. cikkére,
         mivel:

                     (1)

                     A Bizottság megvizsgálta a „Vallagarina” oltalom alatt álló földrajzi jelzéshez kapcsolódó termékleírás módosításának jóváhagyására irányuló kérelmet, amelyet Olaszország az 1308/2013/EU rendelet 105. cikkének megfelelően nyújtott be.

                     (2)

                     A Bizottság a termékleírás módosításának jóváhagyására irányuló kérelmet az 1308/2013/EU rendelet (2) 97. cikke (3) bekezdésének megfelelően közzétette az Európai Unió Hivatalos Lapjában.

                     (3)

                     A Bizottsághoz nem érkezett az 1308/2013/EU rendelet 98. cikke szerinti kifogásolási nyilatkozat.

                     (4)

                     Ezért a termékleírás módosítását az 1308/2013/EU rendelet 99. cikkének megfelelően jóvá kell hagyni.

                     (5)

                     Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

               ELFOGADTA EZT A RENDELETET:

            1. cikk
            A „Vallagarina” (OFJ) elnevezéshez kapcsolódó termékleírásnak az Európai Unió Hivatalos Lapjában közzétett módosítása jóváhagyásra kerül.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. november 4-én.

                  a Bizottság részéről,

                  az elnök nevében,

               Phil HOGAN

                  a Bizottság tagja

            (1)  HL L 347., 2013.12.20., 671. o.

            (2)  HL C 235., 2019.7.12., 9. o.


title: A Bizottság (EU) 2019/1880 Végrehajtási Rendelete (2019. novembre 4.) a Vera de Estenas (OEM) elnevezés oltalmának az 1308/2013/EU európai parlamenti és tanácsi rendelet 99. cikke alapján történő megadásáról

text:
                  11.11.2019

                  HU

                  Az Európai Unió Hivatalos Lapja

                  L 290/7

         A BIZOTTSÁG (EU) 2019/1880 VÉGREHAJTÁSI RENDELETE
         (2019. novembre 4.)
         a „Vera de Estenas” (OEM) elnevezés oltalmának az 1308/2013/EU európai parlamenti és tanácsi rendelet 99. cikke alapján történő megadásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 99. cikkére,
         mivel:

                     (1)

                     Az 1308/2013/EU rendelet 97. cikke (2) és (3) bekezdésének megfelelően a Bizottság megvizsgálta a Spanyolország által a „Vera de Estenas” elnevezés bejegyzésére vonatkozóan benyújtott kérelmet, majd közzétette az Európai Unió Hivatalos Lapjában (2).

                     (2)

                     A Bizottsághoz nem érkezett az 1308/2013/EU rendelet 98. cikke szerinti kifogásolási nyilatkozat.

                     (3)

                     Az 1308/2013/EU rendelet 99. cikkének megfelelően a „Vera de Estenas” elnevezést oltalomban kell részesíteni és be kell jegyezni a szóban forgó rendelet 104. cikke szerinti nyilvántartásba.

                     (4)

                     Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

               ELFOGADTA EZT A RENDELETET:

            1. cikk
            A „Vera de Estenas” (OEM) elnevezés oltalomban részesül.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. november 4-én.

                  a Bizottság részéről,

                  az elnök nevében,

               Phil HOGAN

                  a Bizottság tagja

            (1)  HL L 347., 2013.12.20., 671. o.

            (2)  HL C 235., 2019.7.12., 24. o.


title: A Bizottság (EU) 2019/1881 Végrehajtási Rendelete (2019. november 8.) a 37/2010/EU rendeletnek a diflubenzuron anyag maximális maradékanyag-határérték szerinti osztályozása tekintetében történő módosításáról (EGT-vonatkozású szöveg)

text:
                  11.11.2019

                  HU

                  Az Európai Unió Hivatalos Lapja

                  L 290/8

         A BIZOTTSÁG (EU) 2019/1881 VÉGREHAJTÁSI RENDELETE
         (2019. november 8.)
         a 37/2010/EU rendeletnek a diflubenzuron anyag maximális maradékanyag-határérték szerinti osztályozása tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az állati eredetű élelmiszerekben előforduló farmakológiai hatóanyagok maradékanyag-határértékeinek meghatározására irányuló közösségi eljárásokról, a 2377/90/EGK tanácsi rendelet hatályon kívül helyezéséről és a 2001/82/EK európai parlamenti és tanácsi irányelv, valamint a 726/2004/EK európai parlamenti és tanácsi rendelet módosításáról szóló, 2009. május 6-i 470/2009/EK európai parlamenti és tanácsi rendeletre (1) és különösen annak 14. cikkére, összefüggésben 17. cikkével,
         tekintettel az Európai Gyógyszerügynökségnek az állatgyógyászati készítmények bizottsága által megfogalmazott véleményére,
         mivel:

                     (1)

                     A 470/2009/EK rendelet 17. cikke értelmében az élelmiszer-termelő állatoknak szánt állatgyógyászati készítményekben vagy az állattenyésztésben használt biocid termékekben történő uniós felhasználásra szánt farmakológiai hatóanyagok maradékanyag-határértékeit (a továbbiakban: MRL) rendelet útján kell megállapítani.

                     (2)

                     A 37/2010/EU bizottsági rendelet (2) mellékletének 1. táblázata megállapítja a farmakológiai hatóanyagokat és az állati eredetű élelmiszerekben előforduló MRL-ek szerinti osztályozásukat.

                     (3)

                     A diflubenzuron – a lazacfélék (Salmonidae) izom- és bőrszövetei tekintetében engedélyezett anyagként – már szerepel az említett táblázatban.

                     (4)

                     2014. május 7-én a Bizottság felkérte az Európai Gyógyszerügynökséget (EMA), hogy – tekintettel a diflubenzuron metabolitjának, a 4-klóranilinnak a genotoxikus potenciáljára, valamint azon közelmúltbeli értékelések eredményeire, amelyek a diflubenzuronra mint növényvédő szerre vonatkozóan az Európai Élelmiszerbiztonsági Hatóság (EFSA) keretében (3), illetve a diflubenzuronra mint biocid termékre vonatkozóan a Bizottság Közös Kutatóközpontja koordinálásával (4) készültek – a 470/2009/EK rendelet 11. cikkének megfelelően adjon ki új véleményt a diflubenzuronról.

                     (5)

                     2015. május 7-i véleményében az állatgyógyászati készítmények bizottsága azt a következtetést fogalmazza meg, hogy a genotoxikus hatású metabolit halak izomszöveteiben való jelenléte nem nyert megerősítést, és véleményt fogadott el, amely szerint további adatokra van szükség a 4-klóranilin halak izomszöveteiben való képződésére és lebomlására vonatkozóan, hogy a diflubenzuronnak való expozíció fogyasztókra jelentett kockázata – amennyiben ilyen fennáll – teljeskörűen jellemezhető legyen. Egyes nyilvánosan elérhető, a diflubenzuron farmakológiai hatásáról szóló jelentések szerint a 4-klóranilint minor metabolitként mutatták ki juhokban, sertésekben és csirkékben. Az említett vélemény alapján az EMA a 37/2010/EU bizottsági rendelet melléklete 1. táblázatában a lazacfélékben előforduló diflubenzuronra vonatkozó bejegyzés módosítását és – a maradékanyagokra vonatkozó kiegészítő adatok rendelkezésre bocsátásáig – ideiglenes MRL megállapítását ajánlotta.

                     (6)

                     Az EMA ajánlásának mérlegelését követően a Bizottság 2017 márciusában egyértelművé tette, hogy a 470/2009/EK rendelet csak azon esetekben teszi lehetővé ideiglenes MRL megállapítását, ha a tudományos adatok nem hiánytalanok, és amennyiben semmi nem jelzi, hogy az anyag maradékanyagai a javasolt szinten kockázatot jelentenének az emberi egészségre nézve. A diflubenzuron esetében fennáll a lehetőség, hogy a kezelt halakban a genotoxikus metabolit, a 4-klóranilin az emberi egészségre potenciálisan veszélyt jelentő mennyiségben van jelen, ezért a Bizottság az ideiglenes MRL megállapítását nem tartotta helyénvalónak. A Bizottság felhívta továbbá a figyelmet az EFSA-nak a diflubenzuron növényvédő szerekben történő használatával kapcsolatos 2015. évi következtetésére (5), amely szerint a rendelkezésre álló adatok nem elégségesek annak bizonyítására, hogy a reprezentatív felhasználások biztonságosak lennének a fogyasztókra nézve. Ezen okokból a Bizottság felkérte az állatgyógyászati készítmények bizottságát, hogy vizsgálja felül 2015. május 7-i véleményét.

                     (7)

                     2018. március 15-én az állatgyógyászati készítmények bizottsága elfogadta a diflubenzuronra vonatkozó maximális maradékanyag-határértékek megállapításáról szóló felülvizsgált véleményét (6). Az említett vélemény alapján az EMA a 37/2010/EU bizottsági rendelet melléklete 1. táblázatában a lazacfélékben előforduló diflubenzuronra vonatkozó bejegyzés módosítását javasolta az MRL csökkentése tekintetében. Annak érdekében, hogy a fogyasztók 4-klóranilinnek való expozíciója elfogadható szinten maradjon, az MRL értékét 10 µg/kg-ban kell meghatározni.

                     (8)

                     A 470/2009/EK rendelet 5. cikke szerint az EMA-nak meg kell fontolnia, hogy az egy adott élelmiszerben található farmakológiai hatóanyagra megállapított MRL-ek alkalmazhatók-e az ugyanabból a fajból előállított más élelmiszer tekintetében, illetve hogy az egy vagy több fajban található farmakológiai hatóanyagra megállapított MRL-ek alkalmazhatók-e más fajok tekintetében.

                     (9)

                     Az EMA véleménye szerint a diflubenzuronra vonatkozó bejegyzést jelenleg nem helyénvaló uszonyos halakra kiterjeszteni, mivel nincs bizonyíték arra, hogy a 4-klóranilin metabolit az érintett fajok egyikénél sem képződik releváns mennyiségben.

                     (10)

                     Az állatgyógyászati készítmények bizottságának véleményei és az EMA ajánlása alapján az emberi egészség védelme érdekében szükségesnek tűnik, hogy a Bizottság 1 000 μg/kg-ról 10 μg/kg-ra csökkentse a diflubenzuronra vonatkozó MRL-t.

                     (11)

                     A 37/2010/EU rendeletet ezért ennek megfelelően módosítani kell.

                     (12)

                     Az érdekelt felek számára helyénvaló észszerű határidőt biztosítani arra, hogy meghozzák a diflubenzuronra vonatkozó új MRL-nek való megfeleléshez szükséges intézkedéseket.

                     (13)

                     Az e rendeletben előírt intézkedések összhangban vannak az Állatgyógyászati Készítmények Állandó Bizottságának véleményével,

               ELFOGADTA EZT A RENDELETET:

            1. cikk
            A 37/2010/EU rendelet melléklete e rendelet mellékletének megfelelően módosul.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2020. január 10-től kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. november 8-án.

                  a Bizottság részéről

                  az elnök

               Jean-Claude JUNCKER

            (1)  HL L 152., 2009.6.16., 11. o.

            (2)  A Bizottság 37/2010/EU rendelete (2009. december 22.) a farmakológiai hatóanyagokról és az állati eredetű élelmiszerekben előforduló maximális maradékanyag-határértékek szerinti osztályozásukról (HL L 15., 2010.1.20., 1. o.).

            (3)  EFSA Journal 2012;10(9):2870. Conclusion on the peer review of the pesticide risk assessment of confirmatory data submitted for the active substance diflubenzuron (A diflubenzuronra vonatkozóan benyújtott megerősített adatok alapján készített, a hatóanyaggal kapcsolatban felmerülő kockázatok felméréséről szóló, a peszticideket vizsgáló szakértői értékelésből levont következtetés).

            (4)  A diflubenzuronra vonatkozó értékelő jelentés; elérhető a következő weboldalon: http://dissemination.echa.europa.eu/Biocides/ActiveSubstances/0062-18/0062-18_Assessment_Report.pdf

            (5)  EFSA Journal 2015;13(12):4222.Peer review on the review of the approval of the active substance diflubenzuron regarding the metabolite PCA (A diflubenzuronra vonatkozó jóváhagyásnak a PCA metabolit tekintetében végzett felülvizsgálatára vonatkozó szakértői értékelés).

            (6)  EMA/CVMP/153976/2018: a diflubenzuronra vonatkozó MRL-ről szóló vélemény összefoglalója, 2018. március 16.

            MELLÉKLET
            A 37/2010/EU rendelet mellékletének 1. táblázatában a diflubenzuron anyagra vonatkozó bejegyzés helyébe a következő szöveg lép:

                        Farmakológiai hatóanyag

                        Jelző maradékanyag

                        Állatfajok

                        Maximális maradékanyag-határérték

                        Célszövetek

                        Egyéb rendelkezések (a 470/2009/EK rendelet 14. cikke (7) bekezdésének megfelelően)

                        Terápiás osztályozás

                        „Diflubenzuron

                        Diflubenzuron

                           Lazacfélék (Salmonidae)

                        10 µg/kg

                        Természetes arányban jelen lévő izom és bőr

                        NINCS ADAT

                        Paraziták elleni hatóanyagok/ektoparaziták elleni hatóanyagok”


title: A Bizottság (EU) 2019/1882 végrehajtási rendelete (2019. november 8.) az olívaolaj magántárolási támogatási összegeire vonatkozó pályázati eljárások megnyitásáról

text:
                  11.11.2019

                  HU

                  Az Európai Unió Hivatalos Lapja

                  L 290/12

         A BIZOTTSÁG (EU) 2019/1882 VÉGREHAJTÁSI RENDELETE
         (2019. november 8.)
         az olívaolaj magántárolási támogatási összegeire vonatkozó pályázati eljárások megnyitásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról, és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1), és különösen annak 18. cikke (2) bekezdésére, valamint 20. cikke első bekezdésének m) és o) pontjára,
         mivel:

                     (1)

                     A szűz olívaolaj ára egyenletesen alacsony maradt a spanyol, görög és portugál piacon, és több hónapon át az 1370/2013/EU tanácsi rendelet (2) 1a. cikke (1) bekezdésének g) pontjában meghatározott referencia-küszöbértékek közelében volt.

                     (2)

                     Az Unióban egymás után várható jó terméshozamok, a készletek felhalmozódása és a külkereskedelemben tapasztalható jelenlegi bizonytalanságok egyensúlyhiányt okoznak a kínálat és a kereslet között, ami viszont leszorító hatást fejt ki a szűz olívaolaj árára, és az uniós piac nagy részén súlyos zavarokat okoz.

                     (3)

                     Spanyolország az Unió legfontosabb olívaolaj-termelője, és egyben árdiktáló szerepet tölt be. A Spanyolországban felhalmozódott kivételesen magas készletállomány ezért azt a kockázatot hordozza, hogy a szűz olívaolaj uniós piacán tapasztalható súlyos zavarok elhúzódnak és tovább súlyosbodnak.

                     (4)

                     A kínálat és a kereslet közötti jelenlegi egyensúlyhiány csökkentése és az említett nehéz piaci viszonyok enyhítése érdekében helyénvaló magántárolási támogatást nyújtani a szűz olívaolajra.

                     (5)

                     A szűz olívaolajra nyújtott magántárolási támogatásra az (EU) 2016/1238 felhatalmazáson alapuló bizottsági rendeletet (3) és az (EU) 2016/1240 bizottsági végrehajtási rendeletet (4) kell alkalmazni, amelyek közös szabályokat állapítanak meg a magántárolási rendszer végrehajtására.

                     (6)

                     A működési rendszer rugalmassága érdekében a támogatás összegét pályázati eljárásban kell rögzíteni. E célból helyénvaló több pályázati részidőszakot előírni.

                     (7)

                     Annak érdekében, hogy különböző piaci szereplők részesülhessenek az intézkedésből, az egyes részidőszakokra minden piaci szereplő szűzolívaolaj-kategóriánként legfeljebb egy pályázatot nyújthat be.

                     (8)

                     Annak érdekében, hogy a magántárolási támogatás eredményes legyen, és valódi hatást fejtsen ki a piacon, a támogatást ömlesztett szűz olívaolajra kell nyújtani. Mivel az olívaolaj-ágazatban megszokott, hogy van eltárolva termék, a már tárolt szűz olívaolajra vonatkozó pályázatokat is el kell fogadni.

                     (9)

                     A szűz olívaolaj magántárolási támogatásban részesülő mennyiségeit a minimális tárolási időszak alatt nem szabad forgalomba hozni, hogy a támogatás a folyó évben valódi hatást gyakoroljon a kínálat és a kereslet egyensúlyára. A minimális tárolási időszakot 180 napban kell rögzíteni.

                     (10)

                     Az igazgatási hatékonyság és egyszerűsítés miatt csak legalább 50 tonna mennyiségre lehet pályázatot benyújtani.

                     (11)

                     A megfékezhetetlen árcsökkenések megelőzése, a nehéz piaci körülményekre való gyors reagálás és az intézkedés hatékony kezelésének biztosítása érdekében indokolt előírni, hogy e rendelet az Európai Unió Hivatalos Lapjában való kihirdetését követő napon lépjen hatályba.

                     (12)

                     A mezőgazdasági piacok közös szervezésével foglalkozó bizottság az elnöke által kitűzött határidőn belül nem nyilvánított véleményt,

               ELFOGADTA EZT A RENDELETET:

            1. cikk

               (1)   A szűz olívaolajoknak az 1308/2013/EU rendelet VII. melléklete VIII. részének (1) pontjában az említett rendelet 17. cikke első bekezdésének b) pontjával összhangban meghatározott következő kategóriái mindegyike tekintetében külön pályázati eljárást kell megnyitni a magántárolási támogatásra:

                           a)

                           extra szűz olívaolaj;

                           b)

                           szűz olívaolaj;

                           c)

                           lampant olívaolaj.

               (2)   Az (EU) 2016/1238 felhatalmazáson alapuló rendeletet és az (EU) 2016/1240 végrehajtási rendeletet kell alkalmazni.

            2. cikk

               (1)   A pályázatokat a következő részidőszakok alatt kell benyújtani, amelyek mindegyike 12.00 órakor zárul (brüsszeli idő szerint):

                           a)

                           2019. november 21-től 2019. november 26-ig;

                           b)

                           2019. december 12-től 2019. december 17-ig;

                           c)

                           2020. január 22-től 2020. január 27-ig;

                           d)

                           2020. február 20-tól 2020. február 25-ig.

                     Ha a részidőszak utolsó napja munkaszüneti nap, a határidő az azt megelőző munkanap 12.00 óra (brüsszeli idő szerint).

               (2)   A piaci szereplők az 1. cikk (1) bekezdésében említett egyes termékekre minden egyes részidőszakra vonatkozóan legfeljebb egy pályázatot nyújthatnak be.

               (3)   A legkisebb mennyiség pályázatonként 50 tonna.

               (4)   Az (EU) 2016/1240 végrehajtási rendelet 40. cikkének b) pontjában említett biztosíték összege tonnánként 50 EUR.

               (5)   A támogatást az 1. cikk (1) bekezdésben említett ömlesztett termékekre kell megadni.

               (6)   A pályázatokat be lehet nyújtani a már tárolt termékekre.

               (7)   A pályázatokat kizárólag Görögországban, Spanyolországban, Franciaországban, Horvátországban, Olaszországban, Cipruson, Máltán, Portugáliában és Szlovéniában lehet benyújtani.

            3. cikk
            A tagállamok legkésőbb a 2. cikk (1) bekezdésében említett benyújtási részidőszakok utolsó napját követő napon 12.00 óráig (brüsszeli idő szerint) tájékoztatják a Bizottságot az összes elfogadható pályázatról.

            4. cikk
            A magántárolási támogatási szerződések 180 napos tárolási időszakot ölelnek fel.

            5. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. november 8-án.

                  a Bizottság részéről

                  az elnök

               Jean-Claude JUNCKER

            (1)  HL L 347., 2013.12.20., 671. o.

            (2)  A Tanács 1370/2013/EU rendelete (2013. december 16.) a mezőgazdasági termékpiacok közös szervezésével kapcsolatos egyes támogatások és visszatérítések megállapítására vonatkozó intézkedések meghatározásáról (HL L 346., 2013.12.20., 12. o.).

            (3)  A Bizottság (EU) 2016/1238 felhatalmazáson alapuló rendelete (2016. május 18.) az 1308/2013/EU európai parlamenti és tanácsi rendeletnek az állami intervenció és a magántárolási támogatás tekintetében történő kiegészítéséről (HL L 206., 2016.7.30., 15. o.).

            (4)  A Bizottság (EU) 2016/1240 végrehajtási rendelete (2016. május 18.) az 1308/2013/EU európai parlamenti és tanácsi rendeletnek az állami intervenció és a magántárolási támogatás tekintetében történő alkalmazására vonatkozó szabályok megállapításáról (HL L 206., 2016.7.30., 206. o.).


title: A Tanács (EU) 2019/1891 végrehajtási rendelete (2019. november 11.) a venezuelai helyzetre tekintettel hozott korlátozó intézkedésekről szóló(EU) 2017/2063 rendelet végrehajtásáról

text:
                  12.11.2019

                  HU

                  Az Európai Unió Hivatalos Lapja

                  L 291/13

         A TANÁCS (EU) 2019/1891 VÉGREHAJTÁSI RENDELETE
         (2019. november 11.)
         a venezuelai helyzetre tekintettel hozott korlátozó intézkedésekről szóló(EU) 2017/2063 rendelet végrehajtásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a venezuelai helyzetre tekintettel hozott korlátozó intézkedésekről szóló, 2017. november 13-i (EU) 2017/2063 tanácsi rendeletre (1) és különösen annak 17. cikke (1) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2017. november 13-án elfogadta a venezuelai helyzetre tekintettel hozott korlátozó intézkedésekről szóló (EU) 2017/2063 rendeletet.

                     (2)

                     A Tanács hangsúlyozta, hogy a korlátozó intézkedések fokozatosak, célzottak, rugalmasak és visszafordíthatók, és nem érintik a lakosság egészét, és egy olyan hiteles és tartalmas folyamat előmozdítását célozzák, amely a helyzet békés és tárgyalásos rendezéséhez vezethet.

                     (3)

                     Az egyre romló venezuelai helyzetre tekintettel a Tanács 2018. január 22-én elfogadta az (EU) 2018/88 végrehajtási rendeletet (2), amelyben hét személyt vett fel a természetes és jogi személyeknek, szervezeteknek és szerveknek a (KKBP) 2017/2063 rendelet IV. mellékletében foglalt jegyzékébe.

                     (4)

                     A Tanács 2018. május 28-án következtetéseket fogadott el, amelyekben megállapította, hogy a 2018. május 20-án tartott előrehozott elnökválasztás és regionális választások Venezuelában nem voltak sem szabadok, sem tisztességesek. Az Unió újabb elnökválasztás tartására szólított fel, és kijelentette, hogy rövid időn belül eljárva további célzott és visszavonható korlátozó intézkedéseket fog hozni.

                     (5)

                     A 2018. május 28-i tanácsi következtetéseket követő intézkedésként a Tanács 2018. június 25-én elfogadta az (EU) 2018/899 végrehajtási rendeletet (3), amelyben tizenegy személyt vett jegyzékbe.

                     (6)

                     Az Unió külügyi és biztonságpolitikai főképviselője (a továbbiakban: a főképviselő) 2018. október 25-én az Unió nevében nyilatkozatot adott ki, amelyben kijelentette, hogy az Unió továbbra is meg van győződve arról, hogy a jelenlegi válságot csak és kizárólag demokratikus politikai folyamat útján, békés módon lehet rendezni, és hangsúlyozta: az Unió elkötelezett amellett, hogy valamennyi szakpolitikai eszközének felhasználásával segítse egy ilyen megoldás megszületését.

                     (7)

                     A Tanács a venezuelai helyzetre tekintettel hozott, hatályban lévő korlátozó intézkedések éves felülvizsgálata keretében 2018. november 6-án elfogadta az (EU) 2018/1653 végrehajtási rendeletet (4), amelyben egy jegyzékbe vett személyre vonatkozóan módosította az indokolást.

                     (8)

                     A főképviselő 2019 januárjában, februárjában, márciusában és áprilisában nyilatkozatokat adott ki az Unió nevében a venezuelai helyzetről, amelyekben kiemelte, hogy az Unió lankadatlanul törekszik arra, hogy visszaálljon a demokrácia és a jogállamiság, valamint hogy az Unió készen áll további lépéseket tenni és megfelelő intézkedésekkel reagálni az olyan döntésekre és intézkedésekre, amelyek még jobban aláássák a demokratikus intézményeket és elveket, a jogállamiságot és az emberi jogok tiszteletben tartását.

                     (9)

                     A Tanács 2019. július 8-án elfogadta az (EU) 2019/1169 végrehajtási rendeletet (5), amelyben három jegyzékbe vett személyre vonatkozóan aktualizálta az indokolást.

                     (10)

                     A főképviselő 2019. július 16-án nyilatkozatot adott ki az Unió nevében, amelyben megállapította, hogy az ENSZ emberi jogi főbiztosa a jelentésében egyértelműen és részletesen megerősítette, hogy Venezuelában kiterjedt és súlyos emberi jogi jogsértéseket követnek el, gyengül a jogállamiság, a demokratikus intézmények pedig leépülnek. Az Unió jelezte azt is, hogy kész lépéseket tenni annak érdekében, hogy célzott intézkedéseket hozzon a biztonsági erők azon tagjaival szemben, akik kínzásokban és az emberi jogok megsértésének más súlyos formáiban vesznek részt.

                     (11)

                     A 2019. július 16-i nyilatkozat nyomán és tekintettel a Venezuelában továbbra is fennálló súlyos helyzetre, a Tanács 2019. szeptember 26-án elfogadta az (EU) 2019/1586 végrehajtási rendeletet (6), amelyben hét személyt vett jegyzékbe.

                     (12)

                     Ezzel összefüggésben, valamint az (EU) 2017/2063 rendelet 17. cikkének (4) bekezdésével összhangban a venezuelai helyzetre tekintettel a Tanács felülvizsgálta a hatályban lévő korlátozó intézkedéseket.

                     (13)

                     Tekintettel a Venezuelában jelenleg is zajló politikai, gazdasági, társadalmi és humanitárius válságra, valamint a demokráciát, a jogállamiságot és az emberi jogok tiszteletben tartását aláásó, tartósan fennálló intézkedésekre, a Tanács úgy döntött, hogy megújítja a hatályban lévő korlátozó intézkedéseket, beleértve az összes jegyzékbevételt is. Ezek az intézkedések nem érintik a lakosság egészét, és visszafordíthatók annak fényében, hogy milyen előrelépést sikerül elérni Venezuelában a demokráciának, a jogállamiságnak és az emberi jogok tiszteletben tartásának a helyreállítása terén.

                     (14)

                     Sor került az (EU) 2017/2063 rendelet IV. mellékletében foglalt jegyzékben szereplő egyéni bejegyzések felülvizsgálatára, és nyolc személyre vonatkozóan módosítani kell az információkat.

                     (15)

                     Az (EU) 2017/2063 rendelet IV. mellékletét ezért ennek megfelelően módosítani kell,

               ELFOGADTA EZT A RENDELETET:

            1. cikk
            Az (EU) 2017/2063 rendelet IV. melléklete az e rendelet mellékletének megfelelően módosul.

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. november 11.

                  a Tanács részéről

                  az elnök

               F. MOGHERINI

            (1)  HL L 295., 2017.11.14., 21. o.

            (2)  A Tanács (KKBP) 2018/88 végrehajtási rendelete (2018. január 22.) a venezuelai helyzetre tekintettel hozott korlátozó intézkedésekről szóló (EU) 2017/2063 rendelet végrehajtásáról (HL L 16I., 2018.1.22., 6. o.).

            (3)  A Tanács (EU) 2018/899 végrehajtási rendelete (2018. június 25.) a venezuelai helyzetre tekintettel hozott korlátozó intézkedésekről szóló (EU) 2017/2063 rendelet végrehajtásáról (HL L 160I., 2018.6.25., 5. o.).

            (4)  A Tanács (KKBP) 2018/1653 végrehajtási rendelete (2018. november 6.) a venezuelai helyzetre tekintettel hozott korlátozó intézkedésekről szóló (EU) 2017/2063 rendelet végrehajtásáról (HL L 276., 2018.11.7., 1. o.).

            (5)  A Tanács (EU) 2019/1169 végrehajtási rendelete (2019. július 8.) a venezuelai helyzetre tekintettel hozott korlátozó intézkedésekről szóló (EU) 2017/2063 rendelet végrehajtásáról (HL L 183., 2019.7.9., 1. o.).

            (6)  A Tanács (EU) 2019/1586 végrehajtási rendelete (2019. szeptember 26.) a venezuelai helyzetre tekintettel hozott korlátozó intézkedésekről szóló (EU) 2017/2063 rendelet végrehajtásáról (HL L 248., 2019.9.27., 1. o.).

               MELLÉKLET

            Az (EU) 2017/2063 rendelet IV. mellékletében az 1., 3., 6., 10., 13., 15., 19. és 21. bejegyzés helyébe az alábbi bejegyzések lépnek:

                           Név

                           Azonosító adatok

                           A jegyzékbe vétel okai

                           A jegyzékbe vétel dátuma

                           „1.

                           Néstor Luis Reverol Torres

                           Születési ideje: 1964. október 28.
                           Neme: férfi

                           Belügyminiszter, igazságügyi és a békéért felelős miniszter 2016 óta. Emellett 2019 áprilisában az építési beruházásokért és a közszolgáltatásokért felelős alelnökké és a nemzeti elektromos művek ügyvezető titkárává is kinevezték. A bolivári nemzeti gárda korábbi főparancsnoka. Az irányítása alatt álló biztonsági erők által elkövetett súlyos emberi jogi jogsértésekért – többek között (politikai) foglyok kínzásáért –, valamint a venezuelai demokratikus ellenzék elnyomásáért felelős, ideértve a politikai tüntetések betiltását és azok visszaszorítását.

                           2018.1.22.

                           3.

                           Tibisay Lucena Ramírez

                           Születési ideje: 1959. április 26.
                           Neme: nő

                           Az Országos Választási Tanács (Consejo Nacional Electoral – (CNE)) elnöke. Az általa hozott intézkedések és politikák aláásták a demokráciát és a jogállamiságot Venezuelában többek között azáltal, hogy nem biztosították, hogy a CNE a venezuelai alkotmánnyal összhangban pártatlan és független intézmény maradjon, és ezáltal elősegítették az alkotmányozó gyűlés létrejöttét, valamint Nicolás Maduro 2018. májusi újraválasztását, amely elnökválasztás nem volt sem szabad, sem tisztességes.

                           2018.1.22.

                           6.

                           Tarek William Saab Halabi

                           Születési ideje: 1963. szeptember 10.
                           Születési helye:
                           El Tigre, Anzoátegui szövetségi állam, Venezuela
                           Neme: férfi

                           Az alkotmányozó nemzetgyűlés által kinevezett venezuelai főügyész. Ebben a tisztségében, valamint korábban ombudsmanként és a köztársaság morális ügyekkel foglalkozó tanácsának elnökeként aláásta Venezuelában a demokráciát és a jogállamiságot, mégpedig azzal, hogy nyilvánosan támogatta a venezuelai kormány ellenzéke ellen irányuló fellépéseket, valamint a nemzetgyűlés hatásköreinek elvonását.

                           2018.1.22.

                           10.

                           Jesús Rafael Suárez Chourio

                           Születési ideje: 1962. július 19.
                           Neme: férfi

                           A venezuelai bolivári nemzeti hadsereg főparancsnoka, valamint a főparancsnok vezérkari főnöke. A venezuelai bolivári nemzeti hadsereg korábbi főparancsnoka és a venezuelai központi övezet átfogó védelmi régiójának (REDI Central) korábbi parancsnoka. A venezuelai bolivári nemzeti hadsereg korábbi főparancsnokaként az irányítása alatt álló erők által elkövetett súlyos emberi jogi jogsértésekért, többek között túlzott erőszak alkalmazásáért és a fogvatartottakkal szembeni rossz bánásmódért felelős. Fellépett a demokratikus ellenzékkel szemben és támogatta, hogy katonai bíróságok járjanak el polgári tüntetők ügyében.

                           2018.6.25.

                           13.

                           Elías José Jaua Milano

                           Születési ideje: 1969. december 16.
                           Neme: férfi

                           Korábbi néphatalmi oktatásügyi miniszter. A törvénytelen alkotmányozó nemzetgyűlésért felelős elnöki bizottság korábbi elnöke. Azzal, hogy vezető szerepet töltött be a törvénytelen alkotmányozó gyűlés felállításában, felelős a venezuelai demokrácia és jogállamiság aláásásáért.

                           2018.6.25.

                           15.

                           Freddy Alirio Bernal Rosales

                           Születési ideje: 1962. június 16.
                           Születési helye: San Cristóbal, Táchira szövetségi állam, Venezuela
                           Neme: férfi

                           A helyi ellátásért és termelésért felelős bizottság (CLAP) nemzeti ellenőrző központjának vezetője és Táchira szövetségi állam védnöke. Emellett a venezuelai nemzeti hírszerző szolgálat (SEBIN) főbiztosa. A CLAP vezetőjeként és Táchira szövetségi állam felügyeleti védnökeként utasíthatja a különleges erőket (FAES), és képes befolyásolni a bírák és az ügyészek kinevezését. A CLAP program által biztosított csomagoknak a szavazók közötti manipulatív elosztása révén felelős a demokrácia aláásásáért. Ezenkívül a SEBIN általános biztosaként felelős a SEBIN tevékenységeiért, amelyek keretében súlyos emberi jogi jogsértésekre, például önkényes fogva tartásokra került sor.

                           2018.6.25.

                           19.

                           Nestor Neptali Blanco Hurtado

                           Születési ideje: 1982. szeptember 26.
                           Személyazonosító igazolvány száma: V-15222057
                           Neme: férfi

                           A bolivári nemzeti gárda (GNB) őrnagya, legalább 2017 decembere óta a katonai kémelhárítási főigazgatóság (Dirección General de Contrainteligencia Militar [DGCIM]) tisztviselői mellett tevékenykedett. Súlyos emberi jogi jogsértésekért, többek között kínzásért, túlzott erőszak alkalmazásáért és a DGCIM létesítményeiben fogva tartottakkal szembeni rossz bánásmódért felelős.

                           2019.9.27.

                           21.

                           Carlos Alberto Calderon Chirinos

                           Személyazonosító igazolvány száma: V-10352300
                           Neme: férfi

                           A venezuelai nemzeti hírszerző szolgálat (SEBIN) magas rangú (biztosként, igazgatóként és főigazgatóként említett) tisztségviselője. Súlyos emberi jogi jogsértésekért, többek között kínzásért, túlzott erőszak alkalmazásáért és a SEBIN létesítményeiben fogva tartottakkal szembeni rossz bánásmódért felelős. Konkrétabban részt vett a SEBIN El Helicoide börtönében fogva tartott személyek kínzásában és velük szemben kegyetlen, embertelen és megalázó bánásmód alkalmazásában, illetve felelősség terheli ezen cselekményekért.

                           2019.9.27.”